Likumprojekts

**Grozījumi Vekseļu likumā**

Izdarīt Vekseļu likumā (Likumu un noteikumu krātuve, 1938, 38.nr.; Latvijas Republikas Augstākās Padomes un Valdības Ziņotājs, 1992, 37./38.nr.; Latvijas Vēstnesis, 2010, 68.nr.) šādus grozījumus:

1. Papildināt likumu ar otro "A" nodaļu šādā redakcijā:

"**OTRĀ "A" NODAĻA**

**Elektroniskais vekselis**

78.1 Elektroniskais vekselis ir vērtspapīrs, kas dod tā turētājam tiesības prasīt no vekseļa devēja vai akceptētāja samaksāt noteiktu naudas summu noteiktā termiņā un vietā un ir noformēts atbilstoši elektronisko dokumentu izstrādi reglamentējošo normatīvo aktu prasībām.

78.2 Elektroniskajā vekselī jābūt:

1) apzīmējumam, kas izteic, ka akts ir elektroniskais vekselis. Apzīmējumu izsaka tajā valodā, kurā akts uzrakstīts;

2) beznosacījuma solījumam maksāt noteiktu naudas summu;

3) maksāšanas termiņam;

4) maksāšanas vietas apzīmējumam. Elektroniskajā vekselī norāda maksāšanas vietas pilnu adresi un, ja elektronisko vekseli samaksā bankā, – arī bankas nosaukumu un konta numuru;

5) tās personas vārdam, uzvārdam un personas kodam, kurai vai uz kuras ordera izdarāma samaksa. Ja personai nav personas koda, norāda tās dzimšanas gadu, mēnesi, dienu un vietu;

 6) elektroniskā vekseļa parakstīšanas laikam. Elektroniskā vekseļa parakstīšanas laiks ir laika zīmoga pievienošanas datums un laiks;

7) drošam elektroniskajam parakstam.

78.3 Elektroniskajam vekselim pievieno apstiprinājumu par valsts nodevas samaksu.

78.4 Akts, kurā trūkst kāda no šā likuma 78.2 pantā paredzētajām sastāvdaļām vai kuram nav pievienots apstiprinājums par valsts nodevas samaksu, nav spēkā.

78.5 Elektroniskajam vekselim piemērojami tratai paredzētie noteikumi, izņemot noteikumus par:

parakstīšanos trasanta vietā (1.p. otrā daļa),

pieņemšanu (akceptu) (21.p. otrā daļa un 25.p. otrā daļa),

dublikātiem (64.–66.p.).

78.6 Visas atzīmes, uzrakstus un apstiprinājumus elektroniskajam vekselim izstrādā un pievieno atbilstoši normatīvajiem aktiem par dokumentu izstrādāšanu un noformēšanu vai kā atsevišķu datni, kuru paraksta kopā ar elektronisko vekseli.

78.7 Elektroniskā vekseļa devējs atbild tādā pašā veidā kā tratas pieņēmējs."

2. Papildināt 80.pantu ar trešo daļu šādā redakcijā:

"Elektroniskā vekseļa protesta aktu sastāda kā elektronisku dokumentu atbilstoši šā likuma un elektronisko dokumentu izstrādi reglamentējošo normatīvo aktu prasībām."

3. Papildināt likumu ar 80.1 pantu šādā redakcijā:

"80.1 Rakstisku lūgumu izdarīt protestu un vekseli notāram iesniedz vekseļa turētājs vai viņa pārstāvis. Lūgumu izdarīt elektroniskā vekseļa protestu var iesniegt notāram elektroniski, parakstot lūgumu ar drošu elektronisko parakstu un pievienojot laika zīmogu."

4. Papildināt 81.panta trešo daļu ar teikumu šādā redakcijā:

"Protesta aktu, kas sastādīts kā elektronisks dokuments, notārs paraksta ar drošu elektronisko parakstu, pievienojot laika zīmogu. Šāda protesta izdarīšanas datums un laiks ir laika zīmogā norādītais datums un laiks."

5. Papildināt likumu ar 82.1 pantu šādā redakcijā:

"82.1 Protesta aktu, kas sastādīts kā elektronisks dokuments atbilstoši šā li­ku­ma un elektronisko dokumentu izstrādi reglamentējošo normatīvo aktu prasī­bām, noformē kā atsevišķu datni, kuru paraksta kopā ar elektronisko vekseli."

6. Izteikt 87.pantu šādā redakcijā:

"87. Protesta akta un vekseļa apliecinātu norakstu glabā vekseļu protesta aktu grāmatā. Elektroniskā vekseļa protesta aktam sagatavo un glabā papīra formā elektroniskā vekseļa apliecinātu norakstu un elektroniskā vekseļa protesta akta norakstu."

Tieslietu ministrs

J.Bordāns